Program Pericles 2020 nahradil pôvodný program Pericles. Pôvodný program bol vytvorený na základe rozhodnutia Rady 2001/923/ES zo 17. decembra 2001 na obdobie štyroch rokov (od 1. januára 2002 do 31. decembra 2005) a bol predĺžený rozhodnutím Rady 2006/849/ES z 20. novembra 2006 do 31. decembra 2013.

Pokračovanie súčasného programu

Komisia zastáva názor, že program by mal pokračovať do svojho prirodzeného uplynutia v roku 2020, na základe týchto argumentov, ktoré sú zdôraznené v hodnotení:

·všetky dostupné dôkazy naznačujú, že všeobecné a konkrétne ciele sú relevantné a zostane to tak aj počas celého životného cyklu programu;

·opatrenia v rámci programu boli všeobecne vykonávané, plánované a dosahovali plánované výstupy s priamym konkrétnym vplyvom na operatívne činnosti súvisiace s ochranou eura;

·ukončenie programu by malo závažné škodlivé účinky a de facto by znemožnilo vykonávanie rovnakého typu nadnárodných činností v porovnateľnom rozsahu, keďže pridaná hodnota programu spočíva predovšetkým v schopnosti podporovať formy medzinárodnej a nadnárodnej spolupráce, ktoré sú mimo dosahu vnútroštátnych orgánov. Ako príklad sa všetky zainteresované strany v EÚ zhodujú na tom, že iniciatívy, ako napríklad vytvorenie dialógu (aj keď len počiatočného a predbežného) s čínskymi orgánmi alebo zriadenie jednotiek na boj proti falšovaniu v Latinskej Amerike, by nebolo možné bez podpory poskytovanej v rámci programu.

Pokračovanie programu po roku 2020

Komisia na základe posúdenia v rámci hodnotenia ďalej podporuje pokračovanie programu po roku 2020 vzhľadom na jeho pridanú hodnotu EÚ, dlhodobý vplyv a udržateľnosť:

·Ochrana jednotnej európskej meny ako verejný statok, využívaný 19 členskými štátmi EÚ, má jasný nadnárodný rozmer. Ochrana eura preto prekračuje záujem a zodpovednosť jednotlivých členských štátov EÚ a musí na základe vymedzenia byť zabezpečovaná na úrovni EÚ. Pridaná hodnota EÚ tohto programu spočíva v jeho zameraní na podporu nadnárodnej multidisciplinárnej spolupráce medzi úzkou skupinou vysoko špecializovaných príslušných vnútroštátnych orgánov, ako sú národné centrálne banky, policajné zložky, justičné orgány a technické laboratóriá, ktorá by inak bola mimo dosahu týchto vnútroštátnych orgánov;

·udržateľnosť dosiahnutých výsledkov bude do veľkej miery závisieť od pokračovania programu až do jeho prirodzeného uplynutia a po roku 2020. Zainteresované strany potvrdzujú, že by neboli schopné ďalej pokračovať vo vykonávaní nadnárodných opatrení bez podpory programu a neboli by schopné vykonávať podobné činnosti v budúcnosti, ak by program bol ukončený. Ukončenie by okrem toho malo nepriaznivý vplyv na posilnenie inštitucionálnych kapacít vnútroštátnych orgánov, ktoré predstavuje hlavné zameranie tohto programu.

Pokračovanie programu po roku 2020 ako samostatného programu

Komisia súhlasí s posúdením v rámci hodnotenia v súvislosti s pokračovaním programu ako samostatného programu po roku 2020.

Ukončenie programu Pericles 2020 ako samostatného programu alebo jeho prípadné zlúčenie s inými programami EÚ na dosiahnutie úspor z rozsahu by zahŕňalo stratu konkrétneho zamerania a predovšetkým by znamenalo značné narušenie odborných znalostí získaných v medziach vysoko účinného rámca na ochranu eura. Potenciálne finančné úspory by vznikli na úkor súčasnej úrovne ochrany eura a schopnosti Komisie a zainteresovaných strán pohotovo reagovať na vznikajúce hrozby. Napriek tomu sú úspory v každom prípade dosahované prostredníctvom spoločne organizovaných opatrení v rámci programu, na rozdiel od (prípadných) jednotlivých vnútroštátnych iniciatív.

Okrem toho je dosiahnutá optimálna synergia medzi riadením programu na jednej strane a navrhovaním a vykonávaním politík a právnych predpisov (o prevencii, presadzovaní a spolupráci) EÚ na ochranu eura na druhej strane, keďže jeden útvar Komisie je zodpovedný za všetky otázky súvisiace s eurom.